**Μια προσωπική μαρτυρία:**

 *Από μικρός έχω πολλαπλές δυσκολίες εξαιτίας της αναπηρίας μου. Δυσκολεύομαι πολύ στα χέρια και στην ομιλία και λιγότερο στα πόδια μου. Παρ’ όλες τις αναποδιές της ζωής, αυτό που βρήκα και με κάνει να νιώθω ευχαριστημένος από τον τρόπο που ζω είναι ότι όλα όσα μου συμβαίνουν δεν τα βλέπω με κακομοιριά, αλλά τα αντιμετωπίζω με αισιοδοξία και φτάνω στο σημείο να κάνω χιούμορ με τα προβλήματά μου.*

 *Σήμερα λέω ανοιχτά ότι είμαι ανάπηρος σε όλους εκείνους που με πρωτογνωρίζουν. Δεν προσπαθώ να κουκουλώσω τα προβλήματά μου. Μ’ αυτό που κάνω οδηγώ τους συνανθρώπους μου να βλέπουν την αναπηρία μου όσο πιο φυσικά γίνεται.*

 *Καθημερινά δέχομαι τη βοήθεια των γύρω μου. Δίνω την ευκαιρία να αισθανθούν ότι χρειάζεται η αλληλοβοήθεια μεταξύ μας. Αυτή η συμπαράσταση που δέχομαι από όλους με κάνει από τη μια να ευχαριστώ τους φίλους μου κι από την άλλη καταλαβαίνω πόσο αδύναμος θα ήμουν χωρίς τους ανθρώπους.*

 *Ορισμένοι από εμάς τους ανάπηρους δυσανασχετούν, γκρινιάζουν, μοιρολογούν και κάποτε τα βάζουν με τον Θεό. Με τέτοια στάση όμως η ίδια η ζωή τους γίνεται μίζερη.*

 *Όσο για μένα, σήμερα πια αισθάνομαι χρήσιμος στους συνανθρώπους μου. Αυτό το ήθελα πολύ από μικρός. Τώρα πια αισθάνομαι ότι έχω ολοκληρώσει την Οδύσσειά μου με το να σπουδάσω, να δουλέψω και να εκδώσω δύο βιβλία μου .Αυτό που μένει να κάνω είναι εκείνο που έκανε ο Οδυσσέας φτάνοντας στην Ιθάκη. Να πάρω δηλαδή ένα κουπί στον ώμο μου, την πίστη και την υπομονή, και να περπατήσω ανάμεσά σας!*

*(*Ιανουάριος 1997,  Σωτήρης Στυλιανού )



«Η φιλία και η αγάπη δεν χωρίζονται από ένα αναπηρικό καρότσι», ζωγραφιά μιας 11χρονης από τη Μολδαβία

**ΑΣΚΗΣΗ**

Διαβάστε την προσωπική μαρτυρία ενός νέου ανθρώπου με πολλαπλές αναπηρίες.

1. Πως έχει κατορθώσει να αντιμετωπίζει τις δυσκολίες του;
2. Τι θέση έχουν οι άλλοι άνθρωποι στη ζωή του;